Anoj Singh bedank as Eskom se finansiële hoof | Netwerk24
22 Januarie 2018 22:47
Anoj Singh, geskorste finansiële hoof van Eskom, het bedank, het die kragverskaffer aangekondig.
“Die Eskom-direksie het deur sy voorsitter (Jabu Mabuza) die bedanking aanvaar en dit so aan mnr. Singh se prokureurs oorgedra,” lui ’n verklaring op Eskom se webtuiste.
Singh se bedanking is onmiddellik van krag.
Singh is volgens Fin24 in September 2017 geskors nadat hy aanvanklik op spesiale verlof geplaas is. Dit kom ná bewerings dat hy betrokke was by die onreëlmatige toekenning van kontrakte aan maatskappye met Gupta-bande.
Die geskorste geldbaas verskyn Dinsdag voor die parlementêre portefeuljekomitee oor openbare ondernemings wat staatskaping by Eskom ondersoek.
Singh is verlede jaar deur Daphne Rantho, komiteevoorsitter, gekritiseer dat hy die komitee ondermyn omdat hy nie betyds sy dokumente ingehandig het nie.
Singh sou al in Desember voor die portefeuljekomitee getuig, maar die komitee het hom huis toe gestuur omdat hy eers die vorige aand aan die komitee sowat 400 bladsye se stawende dokumente gegee het.
Natasha Mazzone, DA-LP en woordvoerder oor staatsondernemings, het kort nadat Singh se bedanking rugbaar geword het, getwiet: “Wees verseker: Ek het strafregtelike klagte teen Anoj Sighn aanhangig gemaak op 28 Julie 2017. Hy kan hol, maar hy kan nie wegkruip nie. Die saak is ingedien, die klagte word ondersoek. Geen bedanking onthef hom nie. Ons ontmoet hom môre (Dinsdag) in die parlement ook!
Please rest assured...I laid criminal charges against Anoj Singh on 28 July 2017. He can run, but he can't hide. The case has been opened, the charges are being investigated. No resignation absolves him!! Tomorrow we meet him in Parly too!
— Natasha Mazzone MP (@Natasha9Mazzone) January 22, 2018
Meer oor: Anoj Singh | Finansiële Hoof | Eskom
Eskom: Drama toe Singh huis toe gestuur word
Venete Klein: Daar was gróót probleme by Eskom
Eskom skors Anoj Singh